ሴቶችን በኢኮኖሚ ለማብቃት ሁሉም ተቋማት ተቀናጅተውና ተናበው ሊሰሩ ይገባል- ቀዳማይት እመቤት ሮማን ተስፋዬ
አዲስ አበባ፤  ነሐሴ 17/2005 (ዋኢማ) – ሴቶችን በኢኮኖሚ ለማብቃት የሚሰሩ የመንግሥት፣ የልማት አጋሮችና የበጎ አድራጎት ተቋማት ተቀናጅተውና ተናበው እንዲሰሩ ቀዳማይት እመቤት ሮማን ተስፋዬ አሳሰቡ። በኢትዮጵያ ሴቶችን በኢኮኖሚ ለማብቃት ከሚንቀሳቀሱ ተቋማት ጥምረት ለመፍጠር የሚያስችል ጉባዔ ዛሬ በአዲስ አበባ ተካሂዷል። ቀዳማይት እመቤት ሮማን ተስፋዩ በጉባዔው ላይ እንዳሉት ሴቶችን በኢኮኖሚ በማብቃት ረገድ ለበርካታ ችግሮች ተጋላጭ የሆኑ ሥራ ፈጣሪና የገቢ አቅማቸውን ለማሻሻል የሚጥሩ ሴቶችን ለመደገፍ የሚመለከታቸው ተቋማት ተቀናጅተው ሊሰሩ ይገባል። በዘርፉ የተሰማሩ ተቋማት ጠንካራ የሆነ ቅንጅታዊ አሰራሮችን በመዘርጋት፣ የጋራ ዕቅዶችን በማዘጋጀትና ውስን ኃብቶችን በማስተባበር ውጤታማ ሥራ መስራት ይጠበቅባቸዋል ብለዋል። የአገሪቱ ሴት ሥራ ፈጣሪዎች ከሚገጥሟቸው አያሌ ፈተናዎች መካከል የካፒታል ችግር፣ የብድር ማስያዣ፣ ከፍተኛ የወለድ መጠን፣ የብድር መክፈያ ጊዜ ማጠር፣ ዝቅተኛ የንግድና የማምረት ክህሎት፣ የማምረቻና የመሸጫ ቦታዎች እጥረት ተጠቃሾች እንደሆኑ አብራርተዋል። እንዲሁም ሴት ሥራ ፈጣሪዎችን በተገቢው መንገድ ማገዝ፣ መደገፍና ማበረታታት የሚገባቸው የመንግሥትና የልማት ድርጅቶች በአግባቡ ተቀናጅተው አለመምራት ችግር እንዳለም ጠቁመዋል። የተቋማቱ ተቀናጅቶ አለመስራት በዘርፉ የሚገኘውን ውስን ኃብት በአግባቡ ሥራ ላይ እንዳይውሉ ከማደረጉም ባሻገር አላስፈላጊ ድግግሞሽ የሚፈጠር መሆኑን አመልክተዋል። በዘርፉ የሚታየውን ችግር ለማስወገድ ሴቶችን በኢኮኖሚ ለማብቃት የሚንቀሳቀሱ ተቋማት የሚፈጥሩትን ጥምረት ጠንካራ እንዲሆን በጠቅላይ ሚኒስትር ጽህፈት ቤት የቀዳማይት እመቤት ጽህፈት ቤት አስፈላጊውን ድጋፍ የሚያደርግ መሆኑን ገልጸዋል። የተባበሩት መንግሥታት ሴቶች ድርጅት የኢትዮጵያ ተወካይ እንዳሉት ከአገሪቱ ሕዝብ ውስጥ 42 ነጥብ 5 ሚሊዮን የሚሆኑት ሴቶች በመሆናቸው ራሳቸውን በኢኮኖሚ እንዲችሉ ማብቃት ጊዜ የሚሰጠው ጉዳይ አይደለም። አገሪቱ የነደፈችውን የዕድገትና የትራንስፎርሜሽን ዕቅድ ለማሳካት ሴቶች በኢኮኖሚ ራሳቸውን እንዲችሉና ተጠቃሚነታቸውን ከወንዶች እኩል ማድረግ ቀዳሚው ተግባር እንደሆነ አብራርተዋል። የተባበሩት መንግሥታት ሴቶች ድርጅት በሥርዓተ ፆታ እኩልነትና ሴቶችን በኢኮኖሚ ማብቃት ተግባር ላይ ከኢትዮጵያ መንግሥት ጋር እጅ ለእጅ ተያይዞ እንደሚሰራ አረጋግጠዋል። በጉባዔው ላይ ተሳታፊዎች በበኩላቸው ሴቶችን በኢኮኖሚ የማብቃት ተግባር የሚፈለገውን ያህል ትኩረት አግኝቶ ተግባራዊ አለመደረጉን ገልጸዋል። በጉባዔው ላይ የቀረበው የዳሰሳ ጥናት እንደሚያመለክተው 47 በመቶ የሚሆኑት ሴቶች በሥራ ፍለጋ ላይ የተሰማሩ ሲሆን 11 ነጥብ 2 በመቶ የሚሆኑት ወጣቶች ናቸው። እንደ ኢዜአ ዘገባ 57 በመቶ የሚሆኑት ሴቶች ያለምንም ክፍያ በዘመዶቻቸው ቤቶች በቤት ሠራተኛነት ተቀጥረው የሚያገለግሉ ሲሆን 9 ነጥብ 2 በመቶ 12ኛ ክፍል ያጠናቀቁ መሆኑን ጥናቱ አመልክቷል። 